**Саветник за заштиту права пацијената у Општини Прокупље**

**Права пацијената**

Законом о правима пацијената ("Сл.гласник РС" бр. 45/2013 од 22.05.2013.године) уређена су права пацијената приликом коришћења здравствене заштите, начин остваривања и начин заштите тих права, као и друга питања у вези са правима и дужностима пацијената. Пацијенту се гарантује једнако право на квалитетну и континуирану здравствену заштиту у складу са његовим здравственим стањем, општеприхваћеним стручним стандардима и етичким начелима, у најбољем интересу пацијента и уз поштовање његових личних ставова. Остваривање наведених права заснива се на партнерском односу пацијента као примаоца здравствених услуга и здравственог радника, односно здравственог сарадника као даваоца здравствених услуга, који је исказан као узајамно поверење и поштовање између пацијента и здравственог радника, односно здравственог сарадника на свим нивоима здравствене заштите. Закон се примењује како на домаће, тако и на стране држављане који остварују здравствену заштиту у Републици Србији, у складу са законом и потврђеним међународним споразумима. Пацијентима су загарантована следећа права:

* право на доступност здравствене заштите
* право на информације
* право на превентивне мере
* право на квалитет пружања здравствене услуге
* право на безбедност пацијената
* право на обавештење
* право на слободан избор
* право на друго стручно мишљење
* право на приватност и поверљивост
* право на пристанак
* право на увид у медицинску документацију
* право на поверљивост података о здравственом стању пацијента
* право пацијента да на сопствену одговорност напусти стационирану здравствену установу
* право на олакшавање патњи и бола
* право на поштовање пацијентовог времена
* право на приговор и
* право на накнаду штете.

**Дужности пацијената**

За време лечења и остваривања здравствене заштите у здравственим установама, пацијенти су дужни да се придржавају општих аката здравствене установе о условима боравка и понашања у њој. У случају да пацијент захтева да прекине лечење, иако га је доктор медицине, односно доктор стоматологије упозорио на могуће последице због овакве одлуке, дужан је да о томе да писмену изјаву.Ако пацијент одбије да да писмену изјаву, сачињава се службена белешка која се чува у медицинској документацији пацијената.

Пацијент је дужан да активно учествује у заштити, очувању и унапређењу свог здравља, да потпуно и истинито информише здравственог радника о свом здравственом стању, као и да се дисциплиновано придржава упутстава и да предузима мере прописане терапије.

Дужности пацијента:

Одговорност пацијента за лично здравље

* дужност да активно учествује при заштити,очувању и унапређењу свог здравља
* дужност да у потпуности информише надлежног здравственог радника о истинитим подацима о свом здравственом стању
* дужност да се придржава упутства и предузима мере прописане терапије од стране надлежног здравственог радника.

Одговорност пацијента према другим корисницима здравствених услуга

* дужност пацијента је да поштује права других пацијената.

Одговорност пацијената према здравственим радницима, односно здравственим сарадницима

* дужност пацијента је да се према здравственом раднику односи са поштовањем и уважавањем
* забрањено је ометање здравственог радника при пружању здравствене заштите
* дужност пацијента је да информише здравствену установу о промени адресе и телефонског броја.

**Саветник за заштиту права пацијената у локалној самоуправи пружа:**

* информације и савете о правима пацијената и
* заштиту права пацијената по поднетим приговорима у остваривању здравствене заштите.

**Право на приговор**

Пацијент, односно његов законски заступник (родитељ, усвојитељ или старатељ) који сматра да му је ускраћено право на здравствену заштиту или да му је поступком здравственог радника или здравственог сарадника ускраћено неко од права из области здравствене заштите, има право на приговор;

Приговор се подноси усмено или писмено саветнику за заштиту права пацијената Општине Прокупље. Саветник за заштиту права пацијената дужан је да извештај о утврђеним чињеницама достави подносиоцу приговора у року од 8 радних дана.

Подносилац приговора који је незадовољан извештајем саветника за права пацијената може се обратити Локалном савету за здравље Општине Прокупље, здравственој инспекцији Министарства здравља Републике Србије или надлежном органу организације здравственог осигурања код које је пацијент осигуран.

Надзор над спровођењем Закона врши министарство надлежно за послове здравља.

Обавеза здравствених установа на територији Општине Прокупље је да обезбеди коришћење здравствене заштите у складу са правима пацијената која су прописана Законом. За поступање супротно одредбама Закона предвиђене су прекршајне казне и то новчане,како за здравствену установу, тако и за одговорно лице, односно здравственог радника предузетника, као и за здравственог радника и здравственог сарадника.

**Саветник за заштиту права пацијената: Олгица Вучићевић**

***Адреса: ул.21 Српске дивизије бр.49,Прокупље  
Радно време: сваког радног дана у времену од 12:00 до 15:00 сати  
Телефон: 027/321952 канц.број 23(други спрат,зграда Пензиског и инвалидског осигурања)***

**Локални савет за здравље Општине Прокупље**

***Адреса:ул.Таткова бр.2,Прокупље***

***Телефон: 027/329114***

У Прокупљу, дана: 07.06.2018.године.

Председник Локалног савета за здравље

др Зорица Момчиловић с.р.